কুমিল্লা আদর্শ সদর উপজেলায় সবাই বিনা ভোটে জিততে চলেছেন
দ্বিতীয় ধাপের উপজেলা পরিষদ নির্বাচনে কুমিল্লা আদর্শ সদর উপজেলায় তিনটি পদেই একক প্রার্থী হিসেবে তিনজন মনোনয়নপত্র দাখিল করেছেন। রোববার এ উপজেলা পরিষদ নির্বাচনের মনোনয়নপত্র দাখিলের শেষ দিনে চেয়ারম্যান, ভাইস চেয়ারম্যান ও সংরক্ষিত মহিলা ভাইস চেয়ারম্যান পদে একজন করে প্রার্থী মনোনয়নপত্র জমা দিয়েছেন। নির্বাচন কমিশনের যাচাই-বাছাইয়ে মনোনয়নপত্র বৈধ হলে এবং কেউ প্রার্থিতা প্রত্যাহার না করলে এই উপজেলাতে বিনা প্রতিদ্বন্দ্বিতায় নির্বাচিত হতে যাচ্ছেন তিনজন।তিন প্রার্থী হলেন- চেয়ারম্যান পদপ্রার্থী কুমিল্লা মহানগর আওয়ামী লীগের সদস্য ও উপজেলা পরিষদের বর্তমান চেয়ারম্যান আমিনুল ইসলাম টুটুল, ভাইস চেয়ারম্যান পদপ্রার্থী উপজেলা আওয়ামী লীগের যুগ্ম সাধারণ সম্পাদক আহমেদ নিয়াজ পাভেল এবং সংরক্ষিত মহিলা ভাইস চেয়ারম্যান পদপ্রার্থী বর্তমান ভাইস চেয়ারম্যান ও উপজেলা আওয়ামী লীগের মহিলাবিষয়ক সম্পাদক হোসনেয়ারা বেগম বকুল।
এই তিন প্রার্থীই কুমিল্লা সদর আসনের সংসদ সদস্য ও মহানগর আওয়ামী লীগের সভাপতি আ ক ম বাহাউদ্দিন বাহারের অনুসারী হিসেবে পরিচিত। রোববার সন্ধ্যায় কুমিল্লার রিটার্নিং কর্মকর্তা ও জেলার জ্যেষ্ঠ নির্বাচন কর্মকর্তা মো. মুনীর হোসাইন খান বলেন, “আমরা যাচাই-বাছাই এবং প্রার্থিতা প্রত্যাহার পর্যন্ত অপেক্ষা করব। এরপর তাদের বিনা প্রতিদ্বন্দ্বিতায় নির্বাচিত ঘোষণা করা হবে।” স্থানীয় কয়েকজন নেতা জানান, ৭ এপ্রিল জেলা শিল্পকলা একাডেমি মিলায়তনে কুমিল্লা আদর্শ সদর উপজেলা আওয়ামী লীগের উদ্যোগে বর্ধিত সভা হয়। সেখানে উপজেলা নির্বাচনের প্রার্থী নিয়ে আলোচনা হয়।
ওই সভায় কুমিল্লা-৬ (আদর্শ সদর, সিটি করপোরেশন ও সেনানিবাস এলাকা) আসনের সংসদ সদস্য, মহানগর আওয়ামী লীগের সভাপতি আ ক ম বাহাউদ্দিন বাহার উপস্থিত ছিলেন। সেখানে নেতাকর্মীদের ভোটের মাধ্যমে ওই তিনজনকে দলীয় প্রার্থী ঘোষণা করা হয় বলে জানান আওয়ামী লীগ নেতারা। তিন প্রার্থীর মধ্যে আমিনুল ইসলাম টুটুল ও হোসনেয়ারা বেগম বকুল ২০১৯ সালের ১৮ জুনের উপজেলা নির্বাচনেও বিনা ভোটে নির্বাচিত হয়েছিলেন। আর উপজেলা আওয়ামী লীগের যুগ্ম সাধারণ সম্পাদক আহমেদ নিয়াজ পাভেল এবারই প্রথম নির্বাচন করছেন।

আমিনুল ও হোসনেয়ারা ২০১৯ সালের ১৮ জুনের উপজেলা নির্বাচনেও বিনা ভোটে নির্বাচিত হয়েছিলেন।